Κρατικό Συμβούλιο της Ρωσικής Ομοσπονδίας

Το Κρατικό Συμβούλιο της Ρωσικής Ομοσπονδίας ( ρωσικά: Государственный совет Российской Федерации‎) είναι ένα συμβουλευτικό σώμα που συνεδριάζει και αποφασίζει για θέματα που αφορούν όλην την επικράτεια της Ρωσικής Ομοσπονδίας. Το Συμβούλιο ιδρύθηκε από τον Προέδρο της Ρωσίας, Βλαντίμιρ Πούτιν, με το διάταγμα Αρ. 1602 της 1ης Σεπτεμβρίου 2000.Στο Κρατικό Συμβούλιο προεδρεύει ο Πρόεδρος της Ρωσίας. Αποτελείται από τον Πρόεδρο του Συμβουλίου της Ομοσπονδίας, τον Πρόεδρο της Κρατικής Δούμας, τους Πληρεξούσιους Απεσταλμένους του Προέδρου στα ομοσπονδιακά διαμερίσματα, τους ανώτερους αξιωματούχους (επικεφαλής κυβέρνησης) στα ομοσπονδιακά υποκείμενα της Ρωσικής Ομοσπονδίας, και τους αρχηγούς των παρατάξεων στην Κρατική Δούμα.

 Το σημερινό Συμβούλιο της Επικρατείας είναι το τρίτο στην ιστορία της Ρωσίας. Πρώτο ήταν το Κρατικό Συμβούλιο της Ρωσικής Αυτοκρατορίας, που ιδρύθηκε το 1810 από τον Αλέξανδρο Α' της Ρωσίας. Ήταν ένα νομοθετικό και συμβουλευτικό σώμα, που αρχικά είχε 35 μέλη και το 1890 έγιναν 60. Είχε τέσσερα τμήματα: Νομοθετικό, Διοίκησης Εκκλησίας και Πολιτών, Οικονομίας του Κράτους, και Βιομηχανίας, Επιστημών και Εμπορίου. Με το Ρωσικό Σύνταγμα του 1906, το Κρατικό Συμβούλιο έγινε ή άνω βουλή του Ρωσικού Κοινοβουλίου, ενώ κάτω βουλή έγινε η Κρατική Δούμα. Ο Τσάρος είχε την εξουσία να διορίσει τον Πρόεδρο του Κρατικού Συμβουλίου και έως και τα μισά από τα μέλη του. Τα άλλα μισά μέλη του Κρατικού Συμβουλίου και όλα τα μέλη της Κρατικής Δούμας εκλέγονταν με εκλογές για πενταετή θητεία. Για να ψηφιστεί ένας νόμος έπρεπε να εγκριθεί και από τις δύο βουλές, ενώ ο Τσάρος και η κυβέρνησή του μπορούσαν να εκδίδουν διατάγματα. Ο Τσάρος είχε την εξουσία να διαλύσει τα δύο σώματα, εφόσον κριθεί αναγκαίο, και να προκηρύξει νέες εκλογές. Το Κρατικό Συμβούλιο διαλύθηκε μετά την επανάσταση του Φεβρουαρίου του 1917, που σηματοδότησε την αρχή της Ρωσικής επανάστασης. Μία προσωρινή κυβέρνηση αντικατέστησε το τσαρικό καθεστώς και το Σύνταγμα του 1906 έχασε την ισχύ του. Το δεύτερο Κρατικό Συμβούλιο ήταν το Κρατικό Συμβούλιο της ΕΣΣΔ (5 Σεπτεμβρίου - 26 Δεκεμβρίου 1991) που ιδρύθηκε κατά την μεταβατική περίοδο μετά την απόπειρα πραξικοπήματος του 1991. Ήταν σημαντικό γραφείο στην κυβέρνηση του Μιχαήλ Γκορμπατσώφ, και απαρτιζόταν από τον Πρόεδρο της Σοβιετικής Ένωσης και τους ανώτερους αξιωματούχους από τις Δημοκρατίες της Σ.Ε. Ο Γκορμπατσώφ θέσπισε μία τετραμελή επιτροπή, με αρχηγό τον τότε Πρωθυπουργό Ιβάν Σιλαγιέφ, που σχημάτισε τη νέα κυβέρνηση. Αυτή η επιτροπή μετατράπηκε στην Επιτροπή για τη Λειτουργική Διαχείριση της Σοβιετικής Οικονομίας, με πρόεδρο τον Σιλαγιέφ. Σύντομα, όμως ξεπεράστηκε από την Διακρατική Οικονομική Επιτροπή, που ανέλαβε το συντονισμό της οικονομικής πολιτικής, με πρόεδρο τον Σιλαγέφ και πάλι. Το Κρατικό Συμβούλιο της ΕΣΣΔ διαλύθηκε στις 26 Δεκεμβρίου 1991, όταν διαλύθηκε η Σοβιετική Ένωση.Το σημερινό Κρατικό Συμβούλιο ιδρύθηκε την 1η Σεπτεμβρίου 2000, με το Προεδρικό διάταγμα 1602. Η πρώτη συνεδρίαση πραγματοποιήθηκε στις 22 Νοεμβρίου 2000, με θέμα «Η Αναπτυξιακή Στρατηγική του Κράτους για την Περίοδο μέχρι το 2010». Με το Προεδρικό διάταγμα της 27ης Δεκεμβρίου 2018, συστάθηκαν 16 ομάδες εργασίας στο πλαίσιο του Κρατικού Συμβουλίου, στους τομείς: «Κρατική και δημοτική διοίκηση», «Υγεία», «Επικοινωνίες, ΜΜΕ, ψηφιακή οικονομία», «Πολιτισμός», «Μικρές και μεσαίες επιχειρήσεις», «Πολιτική για τους νέους», «Εκπαίδευση και επιστήμες», «Βιομηχανία», «Γεωργία», «Κοινωνική πολιτική», «Οικοδόμηση, στέγαση και υπηρεσίες κοινής ωφέλειας, αστικό περιβάλλον», «Μεταφορές», «Τουρισμός, φυσική αγωγή και αθλητισμός», «Οικολογία και φυσικοί πόροι», «Οικονομικά και Οικονομία» και «Ενέργεια».Η αποστολή των ομάδων εργασίας είναι να διασφαλίζουν την καλή προετοιμασία του υλικού για τα ζητήματα που θα συζητηθούν στις συνεδριάσεις του Κρατικού Συμβουλίου. Με το ίδιο διάταγμα, ορίστηκαν οι κανονισμοί λειτουργίας των ομάδων εργασίας.Στις 15 Ιανουαρίου 2020, στην ομιλία του στην Ομοσπονδιακή Συνέλευση, ο Πρόεδρος Πούτιν πρότεινε ορισμένες συνταγματικές τροποποιήσεις, από τις οποίες μερικές αφορούν το Κρατικό Συμβούλιο, όπως μία αναδιατύπωση για την αποστολή του συμβουλευτικού σώματος στο άρθρο 83 του Συντάγματος, ως εξής: «για να διασφαλίσει την συντονισμένη λειτουργία και την αλληλεπίδραση μεταξύ των κρατικών αρχών, να προσδιορίσει τις κύριες κατευθυντήριες γραμμές για την εγχώρια και την εξωτερική πολιτική της Ρωσικής Ομοσπονδίας και τους τομείς προτεραιότητας για την κοινωνική και οικονομική ανάπτυξη του κράτους». Τα καθήκοντα και η αποστολή του Κρατικού Συμβουλίου ορίστηκαν στο Προεδρικό Διάταγμα της ίδρυσής του, το 2000: Να διευκολύνει τον Πρόεδρο της Ρωσικής Ομοσπονδίας στην άσκηση της εξουσίας του, συντονίζοντας την λειτουργία και τις αλληλεπιδράσεις μεταξύ των κρατικών αρχών. Η συζήτηση για ζητήματα ιδιαίτερης εθνικής σημασίας, που σχετίζονται με τις σχέσεις μεταξύ της Ρωσικής Ομοσπονδίας και των ομοσπονδιακών υποκειμένων της, για τα πιο σημαντικά ζητήματα για την οικοδόμηση του κράτους και την ενίσχυση των θεμελίων του ομοσπονδισμού, και η παρουσίαση σχετικών προτάσεων στον Πρόεδρο. Η συζήτηση για ζητήματα που αφορούν την εφαρμογή από τα σώματα της ομοσπονδιακής κυβέρνησης, τα σώματα της εκτελεστικής εξουσίας των ομοσπονδιακών υποκειμένων, τα σώματα της τοπικής αυτοδιοίκησης, τους αξιωματούχους τους, το Σύνταγμα της Ρωσικής Ομοσπονδίας, οι ομοσπονδιακοί συνταγματικοί νόμοι, οι ομοσπονδιακοί νόμοι, τα διατάγματα και οι εντολές του Προέδρου της Ρωσικής Ομοσπονδίας, και η παρουσίαση σχετικών προτάσεων στον Πρόεδρο. Η παροχή υποστήριξης στον Πρόεδρο της Ρωσικής Ομοσπονδίας όταν συμμετέχει σε διαδικασίες συνδιαλλαγής για την επίλυση διαφωνιών μεταξύ των κρατικών αρχών της ομοσπονδιακής κυβέρνησης και των κρατικών αρχών των ομοσπονδιακών υποκειμένων, καθώς και μεταξύ των κρατικών αρχών των ομοσπονδιακών υποκειμένων. Η συζήτηση για προτάσεις ομοσπονδιακών νόμων από τον Πρόεδρο, και για προεδρικά διατάγματα εθνικής σημασίας. Η συζήτηση για το προσχέδιο του ομοσπονδιακού νόμου για τον ομοσπονδιακό προϋπολογισμό. Η συζήτηση για την πρόοδο στην εφαρμογή του ομοσπονδιακού νόμου βάσει των πληροφοριών της Κυβέρνησης της Ρωσικής Ομοσπονδίας. Η συζήτηση για την πολιτική προσωπικού στη Ρωσική Ομοσπονδία Η συζήτηση για τις προτάσεις του Προέδρου για άλλα ζητήματα μεγάλης σημασίας για το κράτος. Οι συνεδριάσεις του Κρατικού Συμβουλίου διεξάγονται τακτικά, κατά κανόνα τουλάχιστον τρεις φορές ετήσια. Με απόφαση του προέδρου μπορούν να συγκληθούν και έκτακτες συνεδριάσεις. Η συνεδρίαση του Κρατικού Συμβουλίου είναι δυνατή αν παρευρίσκεται η πλειοψηφία των μελών του Κρατικού Συμβουλίου. Οι συνεδριάσεις του Κρατικού Συμβουλίου συνήθως διεξάγονται στο Κρεμλίνο της Μόσχας. Οι αποφάσεις του Κρατικού Συμβουλίου λαμβάνονται στη συνεδρίαση μέσω συζήτησης. Με απόφαση του Προέδρου του Κρατικού Συμβουλίου, μπορεί να πραγματοποιηθεί ψηφοφορία για οποιοδήποτε από τα θέματα της ημερήσιας διάταξης. Ο Πρόεδρος έχει, επίσης, το δικαίωμα να θεσπίσει μία διαδικασία για τη λήψη αποφάσεων για θέματα που έχουν ιδιαίτερη εθνική σημασία, επιτυγχάνοντας συναίνεση. Οι αποφάσεις του Κρατικού Συμβουλίου καταγράφονται σε ένα πρωτόκολλο που υπογράφεται από τον Γραμματέα του Κρατικού Συμβουλίου. Αν κριθεί απαραίτητο, οι αποφάσεις επισημοποιούνται με διατάγματα, εντολές ή οδηγίες του Προέδρου της Ρωσικής Ομοσπονδίας. Σε περίπτωση που αποφασιστεί ότι πρέπει να εισαχθεί ένας ομοσπονδιακός συνταγματικός νόμος, ένας ομοσπονδιακός νόμος ή μία τροποποίηση των υφιστάμενων, τότε το προσχέδιο του σχετικού νόμου θα υποβληθεί στην Κρατική Δούμα της Ομοσπονδιακής Συνέλευσης της Ρωσικής Ομοσπονδίας για έγκριση από το νομοθετικό σώμα. Το Κρατικό Συμβούλιο αποτελείται από έναν πρόεδρο και τα μέλη του. Ο Πρόεδρος και τα μέλη συμμετέχουν στο έργο του Κρατικού Συμβουλίου εθελοντικά. Πρόεδρος του Κρατικού Συμβουλίου είναι ο Πρόεδρος της Ρωσικής Ομοσπονδίας. Ο Πρόεδρος ορίζει την τοποθεσία και την ώρα των συνεδριάσεων του Κρατικού Συμβουλίου και το Προεδρείου, προεδρεύει στις συνεδριάσεις, ακούει τις προτάσεις των μελών του Κρατικού Συμβουλίου και του Προεδρείου και βάσει αυτών καταρτίζει το πρόγραμμα εργασιών και του Κρατικού Συμβουλίου και το πρόγραμμα της επόμενης συνεδρίασης. Επίσης, δίνει οδηγίες στα μέλη και στο Γραμματέα του Κρατικού Συμβουλίου. Ο Πρόεδρος του Συμβουλίου της Ομοσπονδίας της Ομοσπονδιακής Συνέλευσης της Ρωσικής Ομοσπονδίας Ο Πρόεδρος της Κρατικής Δούμας της Ομοσπονδιακής Συνέλευσης της Ρωσικής Ομοσπονδίας Οι ανώτατοι αξιωματούχοι (οι επικεφαλής των κυβερνήσεων) των ομοσπονδιακών υποκειμένων της Ρωσικής Ομοσπονδίας Οι αρχηγοί των παρατάξεων στην Κρατική Δούμα Οι πληρεξούσιοι απεσταλμένοι του Προέδρου της Ρωσικής Ομοσπονδίας στις ομοσπονδιακές περιφέρειες.Με απόφαση του Προέδρου της Ρωσικής Ομοσπονδίας, στο Κρατικό Συμβούλιο μπορούν να συμμετάσχουν άτομα που έχουν διατελέσει θητεία ως ανώτατοι αξιωματούχοι (επικεφαλής κυβέρνησης) σε ένα ομοσπονδιακό υποκείμενο και έχουν εκτεταμένη εμπειρία σε δημόσιες και πολιτικές δραστηριότητες. Το Προεδρείο ιδρύθηκε για να επιλύει λειτουργικά ζητήματα. Αποτελείται από 8 μέλη του Κρατικού Συμβουλίου, που είναι κυβερνήτες ενός ομοσπονδιακού διαμερίσματος. Το προσωπικό του Προεδρείου ορίζεται από τον Πρόεδρο της Ρωσικής Ομοσπονδίας, και η σύνθεσή του είναι κυλιόμενη ανά εξάμηνο. Το Προεδρείο ετοιμάζει το πρόγραμμα εργασιών του Κρατικού Συμβουλίου, το πρόγραμμα και το υλικό για την επόμενη συνεδρίαση. Επιβλέπει την εφαρμογή του προγράμματος εργασιών και τις αποφάσεις του Κρατικού Συμβουλίου. Το Προεδρείο συνεδριάζει όταν είναι απαραίτητο, αλλά τουλάχιστον μία φορά ανά τρίμηνο. Η τρέχουσα σύσταση του Προεδρείου του Κρατικού Συμβουλίου της Ρωσικής Ομοσπονδίας (από 27 Ιανουαρίου 2020): Αλεξάντρ Μπεγλόφ, κυβερνήτης της Αγίας Πετρούπολης Αντρέι Μποτσαρόφ, κυβερνήτης του Όμπλαστ του Βολγκογκράντ Καζμπέκ Κόκοφ, επικεφαλής της Δημοκρατίας του Καμπαρντίνο-Μπαλκάρια Βαλέρι Λιμαρένκο, κυβερνήτης του Όμπλαστ της Σαχαλίνης Ίγκορ Ρουντένια, κυβερνήτης του Όμπλαστ του Τβερ Βίκτορ Τομένκο, κυβερνήτης του Κράι Αλτάι Ράντι Χάμπιροφ, επικεφαλής της Δημοκρατίας του Μπασκορτοστάν Βαντίμ Σούμκοφ, κυβερνήτης του Όμπλαστ του Κουργκάν Με το προεδρικό διάταγμα Αρ. 241 της 23ης Φεβρουαρίου 2007 συστάθηκε η Συμβουλευτική επιτροπή του Κρατικού Συμβουλίου, για να γνωμοδοτεί και να παρέχει συμβουλευτική υποστήριξη στα μέλη και στο Προεδρείο του Κρατικού Συμβουλίου. Η σύσταση της ορίζεται με προεδρικό διάταγμα, και τα μέλη της μπορεί να είναι άτομα με σχετική εμπειρία. Τα καθήκοντα του Γραμματέα είναι: ετοιμάζει το προσχέδιο του προγράμματος εργασιών του Κρατικού Συμβουλίου, συντάσσει τα σχέδια ημερήσιας διάταξης για τις συνεδριάσεις και, επίσης, οργανώνει την ετοιμασία του υλικού για τις συνεδριάσεις καθώς και τα προσχέδια των σχετικών αποφάσεων. ενημερώνει τα μέλη του Κρατικού Συμβουλίου για την τοποθεσία, την ώρα και το πρόγραμμα της επόμενης συνεδρίασης, και τους παρέχει το απαιτούμενο υλικό. υπογράφει τα πρακτικά των συνεδριάσεων του Κρατικού Συμβουλίου οργανώνει τις εργασίες της Συμβουλευτικής επιτροπής, και παρέχει υποστήριξη στις μόνιμες και προσωρινές επιτροπές και τις ομάδες εργασίες που έχουν συσταθεί από το Κρατικό Συμβούλιο. εκτελεί τις οδηγίες του προέδρου του Κρατικού Συμβουλίου. Το Κρατικό Συμβούλιο και το Προεδρείο του μπορούν να συστήσουν προσωρινές και μόνιμες επιτροπές και ομάδες εργασίας για να προετοιμάσουν το υλικό για τα θέματα που θα συζητηθούν στη συνεδρίαση του Κρατικού Συμβουλίου ή του Προεδρείου, συμπεριλαμβάνοντας γνωμοδοτήσεις επιστημόνων ή εμπειρογνωμόνων.